CELEX ID: 32011R0063
Publication Date: 2011-01-26

Document Text:
KOMISJONI MÄÄRUS (EL) nr 63/2011,
26. jaanuar 2011,
millega kehtestatakse üksikasjalikud sätted süsinikdioksiidi eriheite sihttasemest erandi taotlemiseks vastavalt Euroopa Parlamendi ja nõukogu määruse (EÜ) nr 443/2009 artiklile 11
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 23. aprilli 2009. aasta määrust (EÜ) nr 443/2009, millega kehtestatakse uute sõiduautode heitenormid väikesõidukite süsinikdioksiidiheite vähendamist käsitleva ühenduse tervikliku lähenemisviisi raames, (1) eriti selle artikli 11 lõiget 8,
ning arvestades järgmist:
(1)
Määruse (EÜ) nr 443/2009 artikli 11 kohaselt võivad väike- ja nišitootjad taotleda alternatiivseid heite vähendamise sihttasemeid, mis on seotud konkreetse tootja sõidukite heite vähendamise potentsiaaliga süsinikdioksiidi eriheite vähendamisel ning on kooskõlas toodetavate autotüüpide turu eripäraga.
(2)
Väiketootja heite vähendamise potentsiaali määramisel tuleks hinnata taotleja majanduslikku ja tehnoloogilist potentsiaali. Selleks peavad taotlejad esitama üksikasjaliku teabe oma majandustegevuse ning autodes kasutatavate süsinikdioksiidiheite vähendamise tehnoloogiate kohta. Nõutava teabe hulka kuuluvad taotlejale kergesti kättesaadavad andmed, mis ei tohiks põhjustada suuremat halduskoormust.
(3)
Ühtsuse tagamiseks väike- ja nišitootjatelt nõutavate vähendamise sihttasemete vahel ning selleks, et vältida nende väiketootjate ebasoodsamasse olukorda panemist, kes vähendasid süsinikdioksiidi eriheite keskmisi tasemeid enne 2012. aastat, tuleks nimetatud tootjate süsinikdioksiidi eriheite sihttasemeid võrrelda võrdlusaluste süsinikdioksiidi eriheite keskmiste tasemetega aastal 2007. Vastavate andmete puudumisel tuleb sihttasemeid võrrelda süsinikdioksiidi eriheite keskmiste tasemetega 2007. aastale järgneval lähimal kalendriaastal.
(4)
Et võtta arvesse mõne väiketootja piiratud tootevalikut ning sellest tulenevat sõidukipargi heite vähendamise jõupingutuste piiratud ulatust, tuleks taotlejatele anda võimalus valida erandi tegemise perioodil üheaastase eriheite sihtaseme või erinevate aastaste sihttasemete vahel, mis tulenevad 2007. aasta võrdlusaluse vähendamisest erandi tegemise perioodi lõpus.
(5)
Määruse (EÜ) nr 443/2009 artikli 11 lõige 4 lubab teatavatel nišitootjatel kasutada alternatiivset eriheite sihttaset, mis on 25 % madalam kui nende süsinikdioksiidi eriheite keskmine tase 2007. aastal. Andmete puudumisel tootja eriheite keskmise taseme kohta 2007. aastal tuleks määrata võrdväärne eriheite sihttase 2007. aasta parimate saadaolevate süsinikdioksiidiheidet vähendavate tehnoloogiate põhjal. Parimate kättesaadavate süsinikdioksiidiheite vähendamise tehnoloogiate kindlaks tegemiseks tuleks kasutada suurima võimsuse ja sõiduki massi suhet, et eristada teatava massiga autode turu eripära.
(6)
Et anda väike- ja nišitootjatele kindel võrdlusalus eriheite sihttasemete määramiseks, on koostatud loetelu Euroopa Liidu tootjatest ja nende süsinikdioksiidi eriheite keskmistest tasemetest 2007. aastal, millele eelnes ametlik konsulteerimine liikmesriikide ja peamiste sidusrühmadega, sealhulgas Euroopa (ACEA), Jaapani (JAMA) ja Korea (KAMA) autotootjate ühendustega ning Euroopa väiketootjate ühendusega (ESCA).
(7)
Erandi tegemise taotluses sisalduv teatav teave, eriti tootja tootearendust, prognoositud kulusid ja äriühingu kasumlikkust mõjutavaid tegureid käsitlev teave, ei pea olema üldsusele kättesaadav, kui taolise teabe avaldamine kahjustaks tootja ärihuve. Komisjon avaldab erandite tegemist käsitlevad otsused Internetis.
(8)
Käesoleva määrusega ette nähtud meetmed on kooskõlas Euroopa Parlamendi ja nõukogu otsuse nr 280/2004/EÜ (2) artikliga 9 loodud kliimamuutuste komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Sisu
Käesolevas määruses nähakse ette teave, mille tootjad peavad esitama selleks, et näidata, et erandi tegemise tingimused on määruse (EÜ) nr 443/2009 artikli 11 lõike 1 või artikli 11 lõike 4 kohaselt täidetud.
Artikkel 2
Mõisted
Lisaks määruse (EÜ) nr 443/2009 artiklites 2 ja 3 esitatud mõistetele kasutatakse järgmisi mõisteid:
a) „taotleja”- määruse (EÜ) nr 443/2009 artikli 11 lõikes 1 või artikli 11 lõikes 4 osutatud tootja;
b) „sõiduki karakteristikud”- sõiduki omadused, sealhulgas mass, süsinikdioksiidi eriheide, istmete arv, mootori nimivõimsus, massivõimsus ja maksimumkiirus;
c) „turu eripära”- teave sõiduki karakteristikute kohta ning nende sõidukitega, millele erandit taotletakse, otseselt konkureerivate autode nimetused ja hinnaklassid;
d) „oma tootmisüksus”- tootmis- või koostetehas, mida kasutab ainult taotleja uute sõiduautode, sealhulgas vajaduse korral ekspordiks mõeldud sõiduautode tootmiseks või monteerimiseks üksnes antud tootja jaoks;
e) „oma projekteerimiskeskus”- üksus, kus kogu sõiduk projekteeritakse ja välja töötatakse ning mis on taotleja kontrolli all ja üksnes tema kasutuses.
Artikkel 3
Erandi tegemise taotlus määruse (EÜ) nr 443/2009 artikli 11 lõigete 1 ja 4 kohaselt
1. Taotleja esitab määruse (EÜ) nr 443/2009 artikli 11 lõike 1 kohase erandi tegemise taotluse käesoleva määruse I lisas esitatud vormis, millele lisab käesoleva määruse artikli 4 lõikes 1 ja artiklis 5 ette nähtud teabe.
2. Taotleja esitab määruse (EÜ) nr 443/2009 artikli 11 lõike 4 kohase erandi tegemise taotluse käesoleva määruse II lisas esitatud vormis, millele lisab käesoleva määruse artikli 4 lõikes 2 ja artiklis 6 ette nähtud teabe.
Artikkel 4
Teave erandi tegemise tingimuste kohta
1. Taotleja esitab erandi tegemise tingimuste kohta järgmise teabe:
a)
teave tootja või seotud tootjate rühma omandistruktuuri kohta koos III lisas toodud asjakohase deklaratsiooniga;
b)
tootja puhul, kes taotleb erandit vastavalt määruse (EÜ) nr 443/2009 artikli 11 lõikele 1, või seotud tootjate rühma puhul, kes taotlevad erandit kooskõlas kõnealuse määruse artikli 11 lõike 1 punktiga b, või seotud tootjate rühma liikme puhul, kes taotleb erandit kooskõlas kõnealuse määruse artikli 11 lõike 1 punktiga c, liidus ametlikult registreeritud sõiduautode arv taotluse esitamise päevale eelnenud kolme kalendriaasta jooksul või vastavate andmete puudumisel üks alljärgnevast:
-
kontrollitavatel andmetel põhinev hinnang taotleja poolt valmistatud autode arvu kohta, mis on registreeritud punktis b osutatud ajavahemiku jooksul;
-
kui punktis b osutatud ajavahemiku jooksul autosid ei registreeritud, siis autode arv, mis registreeriti viimasel kalendriaastal, mille kohta on taolised andmed kättesaadavad.
2. Määruse (EÜ) nr 443/2009 artikli 11 lõike 4 kohast erandit taotlev taotleja peab esitama käesoleva artikli lõike 1 punktis b viidatud andmed ainult taotluse esitamise päevale eelnenud kalendriaasta kohta.
Artikkel 5
Eriheite sihttase ja heite vähendamise potentsiaal määruse (EÜ) nr 443/2009 artikli 11 lõike 2 kohaselt
1. Taotleja esitab 2007. aastal registreeritud sõiduautode süsinikdioksiidi eriheite keskmised tasemed juhul, kui nimetatud aasta süsinikdioksiidi eriheite keskmised tasemed ei ole loetletud käesoleva määruse IV lisas. Kui nimetatud teave ei ole kättesaadav, esitab taotleja 2007. aastale lähimal järgneval kalendriaastal registreeritud sõiduautode süsinikdioksiidi eriheite keskmised tasemed.
2. Taotleja esitab oma tegevuse kohta järgmise teabe:
(a)
töötajate arv ja tootmisüksuste suurus ruutmeetrites taotluse esitamise päevale eelnenud kalendriaastal;
(b)
tootmisüksuse tegevusmudel, milles on täpsustatud, milliseid projekteerimis- ja tootmistoiminguid teeb taotleja ja mis tehakse allhankega;
(c)
seotud ettevõtjate puhul, kas tootjad kasutavad sama tehnoloogiat ja millised tegevused tehakse allhankega;
(d)
taotluse esitamise päevale eelnenud viie aasta müügimahud, aastane käive, puhaskasum ning kulutused teadus- ja arendustegevusele ning seotud ettevõtjate puhul netoülekanded emaettevõtjale;
(e)
nende turu eripära;
(f)
erandiga hõlmatavate autode kõikide versioonide hinnakiri taotluse esitamise päevale eelnenud kalendriaastal ning plaanikohaselt turule toodavate ja erandiga hõlmatavate autode eeldatav hinnakiri.
Kui taotluse esitab aastas enam kui 100 autot valmistav tootja, tuleb punktis d viidatud teabele lisada raamatupidamisaruanded, mis on ametlikult kinnitatud või mille on kinnitanud sõltumatu audiitor.
3. Taotleja esitab oma tehnoloogilise potentsiaali kohta järgmise teabe:
a)
2007. aastal turule toodud sõiduautodes kasutatud süsinikdioksiidiheite vähendamise tehnoloogiate loend või vastavate andmete puudumisel andmed 2007. aastale lähima järgneva aasta kohta või turule tulemist planeerivate tootjate puhul andmed aasta kohta, millal erand kehtima hakkab;
b)
heite vähendamise programmi raames sõiduautodes kasutatud süsinikdioksiidiheite vähendamise tehnoloogiate loend ja nimetatud tehnoloogiate lisakulud iga taotluses sisalduva sõidukiversiooni kohta.
4. Taotleja esitab erandi tegemise perioodiks eriheite sihttaseme kooskõlas oma heite vähendamise potentsiaaliga. Taotleja võib esitada ka aastased eriheite sihttasemed.
Eriheite sihttase või aastased eriheite sihttasemed määratakse nii, et erandi lõppemise ajal olnud eriheite keskmist taset vähendatakse võrreldes lõikes 1 osutatud süsinikdioksiidi eriheite keskmise tasemega.
5. Taotleja poolt vastavalt määruse (EÜ) nr 443/2009 artikli 11 lõike 2 punktile d esitatud eriheite sihttase või aastased eriheite sihttasemed tuleb esitada koos uue sõidukipargi süsinikdioksiidi eriheite vähendamise programmiga.
Heite vähendamise programm peab sisaldama järgmist:
a)
taotleja sõidukipargis süsinikdioksiidiheite vähendamise tehnoloogiate rakendamise ajakava;
b)
liidus registreeritavate sõidukite hinnanguline arv aastas erandi tegemise perioodi ajal ning oodatav süsinikdioksiidi eriheite keskmine tase ja sõiduki keskmine mass;
c)
kui kasutatakse aastaseid eriheite sihttasemeid, siis selliste sõidukiversioonide süsinikdioksiidi eriheite taseme vähenemine aastate kaupa, mille puhul on rakendatud süsinikdioksiidiheite vähendamise tehnoloogiaid.
6. Taotleja eriheite sihttasemest või aastastest eriheite sihttasemetest kinnipidamist hinnatakse vastavalt määruse (EÜ) nr 443/2009 artiklile 9 erandi tegemise perioodi igal aastal.
Artikkel 6
Heite vähendamise sihttase erandi tegemiseks määruse (EÜ) nr 443/2009 artikli 11 lõike 4 kohaselt
1. Taotleja esitab 2007. aastal registreeritud sõiduautode süsinikdioksiidi eriheite keskmised tasemed juhul, kui nimetatud aasta süsinikdioksiidi eriheite keskmised tasemed ei ole loetletud käesoleva määruse IV lisas.
2. Lõikes 1 ette nähtud võrdlusaluseks olevate süsinikdioksiidi eriheite keskmiste tasemetega seoses kohaldatakse kooskõlas määruse (EÜ) nr 443/2009 artikli 11 lõikega 4 määratud heite vähendamise sihttaset.
3. Kui teave tootja süsinikdioksiidi eriheite keskmiste tasemete kohta 2007. aastal puudub, esitab taotleja teabe kõikide tema toodetavate autotüüpide karakteristikute kohta ning taotleja poolt toodetud selliste autode arvu, mis taotleja eelduste kohaselt registreeritakse liidus erandi tegemise esimesel aastal. Taotleja märgib kõikide autovariantide puhul, millisesse V lisas sisalduvas tabelis esitatud sõidukiklassi antud variant kuulub.
4. Eriheite sihttase arvutatakse igal aastal, võttes aluseks 25-protsendilise vähenemise iga V lisas nimetatud sõidukiklassi võrdlusalusest.
Artikkel 7
Komisjoni hinnang
1. Kui komisjon ei ole määruse (EÜ) nr 443/2009 artikli 11 lõike 1 või lõike 4 kohase täieliku taotluse ametlikust kättesaamisest alates üheksa kuu jooksul vastuväiteid esitanud, loetakse erandi tegemise taotluse asjaomased tingimused täidetuks. Kui komisjon leiab, et taotlus ei ole täielik, võidakse nõuda lisateabe esitamist. Kui lisateavet ei esitata nõudes ette nähtud ajavahemiku jooksul, võib komisjon taotluse tagasi lükata.
Taotluse tagasilükkamisel selle puudulikkuse tõttu või kui komisjon leiab, et esitatud eriheite sihttase ei vasta taotleja heite vähendamise potentsiaalile, võib taotleja erandi tegemiseks esitada täiendatud või muudetud taotluse.
2. Taotlused saadetakse trükitud ja elektroonilisel kujul ning adresseeritakse Euroopa Komisjoni peasekretariaadile aadressil 1049 Brüssel, Belgia, märkides „Määruse (EÜ) nr 443/2009 erand”. Elektrooniline versioon saadetakse I lisas osutatud üldpostkasti.
3. Kui taotluses sisalduv teave osutub valeks või ebatäpseks, tunnistatakse erandi tegemise otsus kehtetuks.
Artikkel 8
Üldsuse juurdepääs teabele
1. Taotleja, kes leiab, et taotluses esitatud teavet ei tohiks kooskõlas määruse (EÜ) nr 443/2009 artikli 11 lõikega 9 avaldada, märgib selle taotluses ära ning põhjendab, miks teabe avaldamine kahjustab taotleja ärihuve, sealhulgas intellektuaalse omandi õigust.
2. Euroopa Parlamendi ja nõukogu määruse (EÜ) nr 1049/2001 (3) artikli 4 lõikes 2 sätestatud erandit üldsuse dokumentidele juurdepääsuõiguse kohta kohaldatakse järgmist tüüpi teabele:
a)
artiklis 5 osutatud heite vähendamise programmi üksikasjad, eriti üksikasjad tootja tooteportfelli väljatöötamise kohta;
b)
süsinikdioksiidiheite vähendamise tehnoloogiate eeldatav mõju tootmiskuludele, sõidukite ostuhinnale ja äriühingu kasumlikkusele.
Artikkel 9
Jõustumine
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 26. jaanuar 2011

EuroVoc Classification:
Level 1: 100154
100159
100155
Level 2: 100238
100242
100263
100239
Level 3: 2015
434743
2498
1707
4539
All Concepts: 3136
4261
4654
6400
642